Vir ander is daar ’n gr. 9- basiese onderrig-sertifikaat wat jou die opsie gee om ’n ander roete van opvoeding te volg.
Ons het ’n drop-out-syfer van 50%. Die werklikheid is dat baie leerders net nie opgewasse daarvoor is om matriek te slaag nie.
Sommige sukkel om selfs die 30%-kerf te bereik. Minstens is daar ’n opsie vir diegene wat goed met hulle hande is en ’n tegniese loopbaan wil volg.
Sommige beroepskeuses vereis nie ’n ekstra jaar van matriek nie. So, hoekom moet jy die jaar mors as jy al ’n jaar in jou verkose beroep kon geswot het?
Ek deel sommige vakbonde se kommer oor hoe werkbaar die opsies op die tafel is. Het ons genoeg navorsing gedoen en is die stroom wat so ’n tegniese leerder volg, al gekarteer?
As ’n leerder die tegniese roete volg, voorsien die departement ’n teiken van sowat 10 000 artisans per jaar. Daar is ook vakke soos tegniese wetenskap en tegniese wiskunde.
As ek my somme reg doen, moet ’n mens darem ’n begrip hê van basiese wiskunde, want jy moet tog mates (soos die lengte van ’n plank) kan uitwerk.
Kykie, ek het nie wiskunde geslaag nie, maar dit vat nie ’n wiskundige om sommetjies te maak dat ’n mens ingeboude kennis moet hê waarop jy kan voortbou nie.
Toe ek op skool was, het ek altyd ’n saak gemaak vir die vakke waaroor ek passievol was. Tale en geskiedenis, ja. Ekonomie en rekeningkunde, not so much.
Net omdat jy goed met jou hande is, beteken dit nie jy hoef nie instruksies op ’n boks te kan lees en verstaan nie.
Sal dié opsie ons werkloosheidsyfer en sukkelende ekonomie red? As jy die ouer van ’n kind is wat sukkel om te leer en jy wil hom of haar by ’n tegniese skool inskryf, dan wil jy minstens dít weet: Sal my kind uiteindelik darem ’n werk kry?